Ma en seun by graf beroofDie Forest Hill-begraafplaas in Port Elizabeth. (Foto: Carol Beneke/eGGSA Library) Die polisie het mense gewaarsku wat hul afgestorwe geliefdes by begraafplase besoek om op hul hoede te wees nadat ŉ ma en seun verlede week by ŉ begraafplaas in Gqeberha (Port Elizabeth) beroof is. Volgens kol. Priscilla Naidu, polisiewoordvoerder, het ŉ vrou en haar seun om 16:45 haar ma se graf by die Forest Hill-begraafplaas besoek toe vier onbekende mans hul omring het. Die mans het glo die 58-jarige vrou en haar seun se selfone gebuit, asook die seun se broek, tekkies en baadjie. Hulle het items uit die slagoffers se motor gevat, maar te voet gevlug. Die verdagtes het na bewering gedreig om die vrou en seun te skiet, hoewel hulle nooit ŉ vuurwapen uitgehaal het nie. “In vorige gevalle het rowers egter slagoffers met messe gedreig en met hul motors op die vlug geslaan,” het Naidu gesê. Die polisie het gewaarsku dat die spesifieke begraafplaas ŉ brandpunt is vir rowers. “Die gebied om die begraafplaas is redelik stil, hoewel daar ŉ deurpad is wat gereeld deur voetgangers en drawwers gebruik word. Besoekers word aangeraai om nie enige kosbare juwele of waardevolle items by hul te dra tydens besoeke aan die begraafplaas nie.”